Ir her der starb, und sich begabe:
der frauen sun, ein junger knabe,
wart schwerlich krank bis in den tot;
sprach: »muter, ich bit dich durch got,
hilf, das Friderichs falk mir werde,
so nimt ein ent all mein beschwerde.«
Die muter tröst in, den zu bringen,
kam zu her Fridrich in den dingen.
der freuet sich irer zukunft,
entpfieng sie mit hoher vernunft.
zum frümal tet sie sich selb laden.
fro war Friderich irer gnaden;
Het doch weder wilpret noch fisch,
darmit er speiset seinen tisch;
armut und unglück tet in walken.
er würgt sein edlen lieben falken,
briet den und in zu tische trug,
zerleget in höflich und klug;
in mit der edlen frauen aße,
die doch selbs nit west, was es wase.